DA Den Europæiske Unions Tidende L 219/43

KOMMISSIONENS BESLUTNING

af 3. august 2005

om forlængelse af den begrænsede godkendelse af det hellenske skibsregister

(meddelt under nummer K(2005) 2940)

(Kun den græske tekst er autentisk)

(EØS-relevant tekst)

(2005/623/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 94/57/EF af 22. november 1994 om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed (1), særlig artikel 4, stk. 3,

under henvisning til brev af 2. april 2004 fra de cypriotiske myndigheder med en anmodning om, at den begrænsede godkendelse af det hellenske skibsregister (i det følgende benævnt »HRS«) udvides til at omfatte Cypern, i henhold til artikel 4, stk. 2, i direktiv 94/57/EF,

under henvisning til brev af 7. september 2004 fra de græske myndigheder med en anmodning om en betingelsesløs forlængelse af den begrænsede godkendelse af HRS i henhold til dette direktivs artikel 4, stk. 3, og

ud fra følgende betragtninger:

(1) Den begrænsede godkendelse i henhold til artikel 4, stk. 3, i direktiv 94/57/EF er en godkendelse, som meddeles organisationer kendt som klassifikationsselskaber, der opfylder alle kravene bortset fra dem, der er nævnt i punkt 2 og 3 i afsnit A »Generelle minimumskrav« i bilaget hertil, men som har begrænset gyldighedsperiode og omfang, således at de berørte organisationer kan høste yderligere erfaringer.

(2) Ved Kommissionens beslutning 2001/890/EF (2) blev HRS godkendt for Grækenland på grundlag af artikel 4, stk. 3, for en treårig periode fra den 13. december 2001.

(3) Kommissionen har vurderet, at HRS opfylder alle krav i bilaget til direktiv 94/57/EF bortset fra dem, der er nævnt i punkt 2 og 3 i dette bilags afsnit A »Generelle minimumskrav«.

(4) Kommissionens vurdering har desuden afdækket, at HRS bør udvikle sit system af kvalitetsindikatorer yderligere for at blive bedre i stand til at måle både risiko og resultater.

(5) Organisationens resultater med hensyn til sikkerhed og forureningsforebyggelse, som offentliggøres i henhold til Paris-aftalememorandummet, var utilfredsstillende i perioden 2000-2002, men udviste en tendens til moderat forbedring i 2003; HRS har pålagt sig selv det mål at bringe sine resultater på højde med gennemsnittet af de anerkendte organisationer.

(6) De i denne beslutning fastsatte foranstaltninger er i overensstemmelse med udtalelse fra det i medfør af artikel 7 i direktiv 94/57/EF nedsatte udvalg —

VEDTAGET FØLGENDE BESLUTNING:

Artikel 1

Den begrænsede godkendelse af det hellenske skibsregister, der er meddelt ved beslutning 2001/890/EF, forlænges med tre år fra vedtagelsen af denne beslutning.

Artikel 2

Virkningerne af den forlængede godkendelse er begrænset til Grækenland og Cypern.

Artikel 3

Denne beslutning er rettet til Den Hellenske Republik og Republikken Cypern.

Udfærdiget i Bruxelles, 3. august 2005. På Kommissionens vegne Jacques BARROT Næstformand

(1) EFT L 319 af 12.12.1994, s. 20. Senest ændret ved Europa-Parlamentets og Rådets direktiv 2002/84/EF (EFT L 324 af 29.11.2002, s. 53).

(2) EFT L 329 af 14.12.2001, s. 72.